Legal Document

Category: 911

Text:
54. ΠΡΟΕΔΡΙΚΟΝ ΔΙΑΤΑΓΜΑ υπ' αριθ. 541 της 23/27 Ιουλ. 1976 (ΦΕΚ Α' 195) Περί μετατροπής τύπου και μεταφοράς της έδρας Σχολείων Εκκλησιαστικής Εκπαιδεύσεως, τροποποιήσεως της παρ. 4 του άρθρ. 1 του υπ' αριθ. 178/1976 Π.Δ/τος και περί των δικαιωμάτων των πτυχιούχων της Μέσης Νυκτερινής Ιερατικής Σχολής Αθηνών. Έχοντες υπ’ όψει : 1)Τα άρθρ. 1 και 8 του Ν.Δ. 876/1971 "περί υπαγωγής της Δημοσίας Εκκλησιαστικής Εκπαιδεύσεως εις την Εκκλησίαν της Ελλάδος και άλλων τινών συναφών διατάξεων". 2)Την υπ' αριθ. 77341/2.7.1971 απόφασιν του Υπουργού Εθνικής Παιδείας και Θρησκευμάτων (ΦΕΚ 584/71 τ. Β') "περί καθορισμού των σχολείων εις α εφαρμόζονται αι διατάξεις του Ν.Δ. 876/1971". 3)Τον υπ' αριθ. 24/1971 Κανονισμόν της Ιεράς Συνόδου της Εκκλησίας της Ελλάδος (ΦΕΚ 134/1971 τ. Α') "περί Μέσης Νυκτερινής Ιερατικής Σχολής". 4)Τας γνώμας της Ιεράς Συνόδου της Εκκλησίας της Ελλάδος, διατυπωθείσας εν τοις πρακτικοίς των συνεδρίων 3.2.1976, 14.4.1976, 13.5.1976 και 24.6.1976. 5)Την υπ' αριθ. 518/1976 γνωμοδότησιν του Συμβουλίου της Επικρατείας, προτάσει του Ημετέρου επί της Εθνικής Παιδείας και Θρησκευμάτων Υπουργού, αποφασίζομεν : Άρθρ.1.-1.Μετατρέπεται η Ανωτέρα Ιερατική Σχολή Θεσ/νίκης εις Μέσην επτατάξιον Ιερατικήν Σχολήν και μεταφέρεται η έδρα της εις Καρπενήσιον Ευρυτανίας. Εις την πρώτην τάξιν της ως άνω επταταξίου Ιερατικής Σχολής γίνονται δεκτοί προς φοίτησιν κατόπιν εισιτηρίων εξετάσεων οι έχοντες απολυτήριον Δημοτικού Σχολείου. 2.Οι μαθηταί της προμνησθείσης Ανωτέρας Ιερατικής Σχολής εγγράφονται εις την εν λόγω επτατάξιον Ιερατικήν Σχολήν ή μετεγγράφονται εις άλλην τοιαύτην ως ακολούθως : α)Οι μαθηταί της Α' τάξεως εις την ΣΤ' τάξιν. β)Οι μαθηταί της Β' τάξεως εις την Ζ' τάξιν. Άρθρ.2.-Μεταφέρεται η έδρα του Μέσου Εκκλησιαστικού Φροντιστηρίου Αγίας Αναστασίας εις Καβάλαν. Άρθρ.3.-1.(Αντικαθίσταται η παρ. 4 του άρθρ. 1 Π.Δ. 178/1976, ανωτ. αριθ. 51). 2.Οι χειροτονούμενοι και διοριζόμενοι εις Εφημεριακάς θέσεις δυνάμει των διατάξεων της προηγουμένης παραγράφου, εις ην περίπτωσιν διακόψουν δι' οιονδήποτε λόγον την φοίτησίν των εις τα Μέσα Εκκλησιαστικά Φροντιστήρια, δεν δύνανται να προαχθούν μισθολογικώς εις ανώτερον του εισαγωγικού βαθμού της Δ' μισθολογικής Κατηγορίας. Άρθρ.4.-1.Το πτυχίον της Μέσης Νυκτερινής Ιερατικής Σχολής Αθηνών παρέχει εις τους κατόχους αυτού δικαίωμα εκλογής των εις εφημεριακάς θέσεις, συντρεχόντων και των κανονικώς απαιτουμένων προσόντων. 2.Οι πτυχιούχοι της ως άνω Μέσης Νυκτερινής Ιερατικής Σχολής Αθηνών, χειροτονούμενοι Εφημέριοι, κατατάσσονται εις την Β' μισθολογικήν κατηγορίαν, εφ' όσον κέκτηνται απολυτήριον εξαταξίου δημοσίου Γυμνασίου ή ισοτίμου Σχολής, άλλως κατατάσσονται ούτοι εις την Γ' μισθολογικήν κατηγορίαν. Εις τον αυτόν επί της Εθνικής Παιδείας και Θρησκευμάτων Υπουργόν, ανατίθεμεν την δημοσίευσιν και εκτέλεσιν του παρόντος Π.Δ/τος.